b'\n_START_ARTICLE_\nPogromul de la Chi\xc8\x99in\xc4\x83u (1905)\n_START_PARAGRAPH_\nPogromul de la Chi\xc8\x99in\xc4\x83u din 1905 a fost un incident violent care a avut loc \xc3\xaen data de 19 octombrie 1905 la Chi\xc8\x99in\xc4\x83u, dup\xc4\x83 doi ani \xc8\x99i jum\xc4\x83tate de la pogromul din 1903.\n_START_SECTION_\nCauze\n_START_PARAGRAPH_\nUn element important \xc3\xaen manipularea popula\xc8\x9biei cre\xc8\x99tine pentru a se ridica \xc3\xaempotriva evreilor l-a constituit \xc8\x99i publicarea, \xc3\xaen 1903, de c\xc4\x83tre poli\xc8\x9bia secret\xc4\x83 \xc8\x9barist\xc4\x83, a bro\xc8\x99urii Protocoalele \xc3\xaen\xc8\x9belep\xc8\x9bilor Sionului, ce au indus o receptare ostil\xc4\x83 a edictelor de reform\xc4\x83 din 1905 care, pe l\xc3\xa2ng\xc4\x83 \xc3\xaenfiin\xc8\x9barea Dumei, au acordat \xc8\x99i drept de vot evreilor._NEWLINE_De asemenea, victoria indiscutabil\xc4\x83 a Japoniei \xc3\xaen R\xc4\x83zboiul Ruso-Japonez (\xc3\xaencheiat prin semnarea tratatului de la Portsmouth pe 5 septembrie 1905), care a pricinuit distrugerea total\xc4\x83 a flotei maritime \xc8\x99i a mai multor armate de infanterie ruse\xc8\x99ti precum \xc8\x99i cedarea jum\xc4\x83t\xc4\x83\xc8\x9bii sudice a insulei Sahalin Japoniei, a st\xc3\xa2rnit \xc3\xaen Rusia \xc3\xaenvins\xc4\x83 un val de na\xc8\x9bionalism \xc8\x99i xenofobie.\n_START_SECTION_\nDesf\xc4\x83\xc8\x99urarea\n_START_PARAGRAPH_\nDe data aceasta pogromul a \xc3\xaenceput sub forma unui protest \xc3\xaempotriva \xc8\x9barului Nicolae al II-lea al Rusiei (\xc3\xaen contextul Revolu\xc8\x9biei ruse din 1905), proteste care au degenerat \xc3\xaentr-un atac \xc3\xaempotriva evreilor. \xc3\x8en cursul violen\xc8\x9belor au fost uci\xc8\x99i 19 evrei \xc8\x99i 56 de evrei au fost grav r\xc4\x83ni\xc8\x9bi._NEWLINE_Comunitatea evreiasc\xc4\x83 din Chi\xc8\x99in\xc4\x83u nu a mai fost luat\xc4\x83 pe nepreg\xc4\x83tite. A fost organizat un grup de 200 de evrei, jum\xc4\x83tate din ei \xc3\xaenarma\xc8\x9bi, care au ap\xc4\x83rat popula\xc8\x9bia evreiasc\xc4\x83 \xc8\x99i au produs pierderi \xc3\xaen r\xc3\xa2ndurile pogromi\xc8\x99tilor.\n_START_SECTION_\nUrm\xc4\x83ri\n_START_PARAGRAPH_\nPogromurile din 1903 \xc8\x99i 1905 au influen\xc8\x9bat puternic comunitatea evreiasc\xc4\x83 din Moldova, determin\xc3\xa2nd mii de evrei s\xc4\x83 emigreze \xc3\xaen Statele Unite ale Americii.\n_START_SECTION_\nIn memoriam\n_START_PARAGRAPH_\nPentru comemorarea acestor atrocit\xc4\x83\xc8\x9bi, la Chi\xc8\x99in\xc4\x83u, pe strada Milano, a fost ridicat \xe2\x80\x9eMemorialul pogromului \xc3\xaempotriva evreilor din 1903-1905\xe2\x80\x9d.'